পঞ্চমীর বিকেলে বাংলার ফুটবলপ্রেমীদের জন্য মন খারাপ করা সংবাদ। চলে গেলেন ইস্টবেঙ্গলের জুনিয়র দলের কোচ সুজিত চক্রবর্তী। মাত্র ৬০ বছর বয়সে শেষ নিশ্বাস ত্যাগ করলেন ইস্টবেঙ্গলের প্রাক্তন ফুটবলার। গত কয়েক মাস ধরে ফুসফুসের সমস্যায় ভুগছিলেন তিনি। শুক্রবারেই ভোরবেলা বাইপাস সংলগ্ন একটি বেসরকারি হাসপাতালে তাঁকে ভর্তি করানো হয়েছিল। চিকিৎসকদের বক্তব্য, ফুসফুসে নিউমোনিয়া হওয়ার জন্য তিনি প্রাণত্যাগ করেন। রবিবার সন্ধেবেলা তাঁকে মৃত বলে ঘোষণা করা হয়। 
স্ত্রী ও একমাত্র কন্যা ছিল তাঁর। তাঁদের রেখে রেখে চলে গেলেন তিনি। গড়িয়ার শ্রীরামপুরের বাসিন্দা ছিলেন সুজিতবাবু। ফুটবলার হিসেবে যেমন পরিচিতি পেয়েছিলেন, তেমন সুনামের সঙ্গে কোচিংও করিয়েছেন। ১৯৮২ সালে ইস্টবেঙ্গলের হয়ে উয়ারির বিরুদ্ধে কলকাতা লিগের চ্যাম্পিয়নশিপ ম্যাচে গোল করেছিলেন তিনি। এখানেই শেষ নয়। অমল দত্তের কোচিংয়ে সেই বছরেই দার্জিলিং গোল্ড কাপ ও ডুরান্ড কাপে ইস্টবেঙ্গলকে জিততে সাহায্য করেছিলেন তিনি। 
ফুটবলার হিসেবে অবসর নিয়েছিলেন। তারপরে সাফল্যের সঙ্গেই কোচিং করাচ্ছিলেন প্রিয় দলে। টেকনিক্যাল ডিরেক্টর রঞ্জন চৌধুরীর সঙ্গেই ইস্টবেঙ্গলের যুব দলকে আরও শক্তিশালী করে তুলতে সাহায্য করেছিলেন সদ্যপ্রয়াত এই কোচ। 
কয়েক বছর আগে আর্মান্দো কোলাসোর অধীনেও ইস্টবেঙ্গলের সহকারী কোচ হিসেবে কাজ করেছিলেন। ইস্টবেঙ্গলের পাশাপাশি সুভাষ ভৌমিকের সহকারী হিসেবে মোহনবাগানেও কোচিং করিয়েছেন। ইস্ট-মোহন বাদ দিলেও ভারতীয় যুব দল, ওএনজিসি এবং ইন্ডিয়ান অ্যারোজে আর্থার পাপাসের সহকারী হিসেবে দায়িত্ব পালন করেছেন সুজিত চক্রবর্তী। এমন ফুটবলার ও কোচকে হারিয়ে শোকাহত ভারতীয় ফুটবল মহল।